Man vas ná tref-en-trapDie taxibestuurder word in hegtenis geneem. Foto: ANA Volgens die Stad Kaapstad het lede van die stad se metropolisie en spesiale ondersoekeenheid omstreeks 01:00 die verdagte in Mfuleni vasgetrek. Hy word tans by die Nyanga-polisiestasie aangehou. Die man, wat glo Dinsdag van die ongelukstoneel af gevlug het, het nog dieselfde klere aangehad as die dag van die ongeluk. Mogamat Faried Galant (35) is dood toe die bestuurder van ŉ taxi op Jakes Gerwel-rylaan beheer oor die voertuig verloor het en oor die middelman van die pad in aankomende verkeer ingery het. JP Smith, burgemeesterskomiteelid vir veiligheid in die Stad Kaapstad, het gesê dat die taxi reg van voor teen Galant se voertuig gebots het. Galant is op slag dood. Vier ander voertuie was toe ook in ŉ daaropvolgende botsing betrokke. Die stad het daarna ŉ R50 000 beloning aangebied vir enige inligting wat tot die taxibestuurder se inhegtenisneming kon lei. Galant is Dinsdagmiddag begrawe in ooreenstemming met Moslem-gebruike. Hy laat sy vrou en drie kinders agter.